Document ID: 31999D0436

Sklep Sveta
z dne 20. maja 1999
o določitvi pravne podlage za vsako določbo ali sklep, ki sestavlja schengenski pravni red, skladno z ustreznimi določbami Pogodbe o ustanovitvi Evropske skupnosti in Pogodbe o Evropski uniji
(1999/436/ES)
SVET EVROPSKE UNIJE JE
na podlagi drugega stavka drugega pododstavka člena 2(1) Protokola, priloženega Pogodbi o Evropski uniji in Pogodbi o ustanovitvi Evropske skupnosti, o vključitvi schengenskega pravnega reda v okvir Evropske unije (v nadaljevanju "Schengenski protokol");
(1) ker se bo schengenski pravni red, kot je opredeljen v Prilogi k Protokolu, in skladno s prvim pododstavkom člena 2(1) Schengenskega protokola, začel od dneva uveljavitve Amsterdamske pogodbe takoj uporabljati v trinajstih državah članicah, navedenih v členu 1 Protokola, ne glede na določbe člena 2(2) Protokola;
(2) ker vsebina tega sklepa ne vpliva na nadaljnjo veljavo pravnih obveznosti, ki jih določa Konvencija iz leta 1990;
(3) ker drugi pododstavek člena 2(1) pooblašča Svet, da soglasno in v skladu z ustreznimi določbami Pogodb določi pravno podlago za vsako od določb ali sklepov schengenskega pravnega reda, in ker je eden od ciljev takšnega pooblastila ugotovitev pravne podlage za vse morebitne prihodnje predloge in pobude za spremembo ali nadgradnjo schengenskega pravnega reda, za katere skladno s prvim pododstavkom člena 5(1) Schengenskega protokola veljajo ustrezne določbe iz Pogodb, skupaj s tistimi, ki urejajo vrsto akta in postopek za njegovo sprejetje;
(4) ker nekatere določbe Konvencije iz leta 1990 od pogodbenic zahtevajo uvedbo sankcij za njihovo učinkovito izvajanje, ne da bi hkrati zahtevale uskladitev višine teh sankcij; ker je treba za te določbe določiti enako pravno podlago, kot je določena za pravila, kršitev katerih se kaznuje s temi sankcijami in brez poseganja v pravno podlago za morebitne prihodnje ukrepe, katerih cilj je uskladitev sankcij;
(5) ker določitev pravne podlage skladno z ustreznimi določbami Pogodb za vsako od določb ali sklepov, ki sestavljajo schengenski pravni red, ne vpliva na izvrševanje obveznosti držav članic po členu 64 Pogodbe ES (PES) in členu 33 Pogodbe EU (PEU) glede vzdrževanja javnega reda in miru ter varovanja notranje varnosti;
(6) ker določitev pravne podlage skladno z ustreznimi določbami iz Pogodb za vsako od določb ali sklepov, ki sestavljajo schengenski pravni red, ali ugotovitev, da je pravna podlaga nepotrebna za katere od takšnih določb ali sklepov, ne vpliva na pravico držav članic do izvajanja kontrol blaga, na katerega se nanašajo prepovedi ali omejitve, ki jih določijo države članice, in ki so združljive s pravnim redom Skupnosti;
(7) ker določitev pravne podlage skladno s Pogodbo o ustanovitvi Evropske skupnosti za določbe iz Konvencije iz leta 1990, ki se nanašajo zlasti na pogoje za vstop na ozemlje pogodbenic ali za izdajanje vizumov, ne vpliva na trenutno veljavna pravila, ki urejajo priznavanje veljavnosti potnih listin;
(8) ker pravice in dolžnosti Danske ureja člen 3 Protokola o vključitvi schengenskega pravnega reda v okvir Evropske unije in členi 1 do 5 Protokola o stališču Danske;
(9) ker je treba pri vključevanju schengenskega pravnega reda v okvir Evropske unije upoštevati razmerje med Protokolom o stališču Danske in Protokolom o stališču Združenega kraljestva v zvezi z določenimi vprašanji, povezanimi s Pogodbo o ustanovitvi Evropske skupnosti in Pogodbo o Evropski uniji ter Protokolom o vključitvi schengenskega pravnega reda v okvir Evropske unije in na podlagi katerih so določene različne oblike za sprejetje schengenskega pravnega reda ter za sodelovanje pri njegovem nadaljnjem razvoju;
(10) ker Schengenski protokol na podlagi Sporazuma, podpisanega 19. decembra 1996 v Luxembourgu, omogoča pridružitev Republike Islandije in Kraljevine Norveške k izvajanju in nadaljnjemu razvoju schengenskega pravnega reda;
(11) ker morajo pravni akti, sprejeti na podlagi predloga ali pobude za nadaljnji razvoj schengenskega pravnega reda, vsebovati sklicevanje na Schengenski protokol, tako da se zagotovi pravna varnost in se lahko v vsakem primeru uporabijo določbe, povezane s Schengenskim protokolom;
(12) ker, ob upoštevanju člena 134 Konvencije o izvajanju Schengenskega sporazuma, vključevanje schengenskega pravnega reda v okvir Evropske Skupnosti ne vpliva na pristojnost držav članic v zvezi s priznavanjem držav in teritorialnih enot, njihovih organov ter potnih listin in drugih dokumentov, ki jih izdajajo,
SKLENIL:
Člen 1
Ta sklep določa pravno podlago za določbe in sklepe, navedene v Prilogah A do D, ki sestavljajo schengenski pravni red, razen za določbe in sklepe, za katere je Svet, skladno s prvim stavkom drugega pododstavka člena 2(1) Schengenskega protokola določil, da pravna podlaga ni potrebna.
Člen 2
Pravna podlaga za določbe Konvencije, podpisane 19. junija 1990 v Schengnu, o izvajanju Schengenskega sporazuma z dne 14. junija 1985 med vladami držav Gospodarske unije Beneluks, Zvezne republike Nemčije in Francoske republike o postopni odpravi kontrol na skupnih mejah (v nadaljevanju "Schengenska konvencija") in za njeno Sklepno listino se določi skladno s Prilogo A.
Člen 3
Pravna podlaga za določbe iz sporazumov o pristopu k Schengenski konvenciji, sklenjenih z Italijansko republiko (podpisan 27. novembra 1990 v Parizu), s Kraljevino Španijo in Portugalsko republiko (podpisana 25. junija 1991 v Bonnu), s Helensko Republiko (podpisan 6. novembra 1992 v Madridu), z Republiko Avstrijo (podpisan 28. aprila 1995 v Bruslju) ter s Kraljevino Dansko, Republiko Finsko in Kraljevino Švedsko (podpisani 19. decembra 1996 v Luxembourgu), ter za spremljajoče sklepne listine in izjave se določi skladno s Prilogo B.
Člen 4
Pravna podlaga za sklepe in izjave Izvršnega odbora, ustanovljenega s Schengensko konvencijo, se določi skladno s Prilogo C.
Člen 5
Pravna podlaga za pravne akte, ki so jih za izvajanje Schengenske konvencije sprejeli organi, ki jih je Izvršni odbor pooblastil za sprejemanje odločitev, se določi skladno s Prilogo D.
Člen 6
V zvezi z državami članicami, naštetimi v členu 1 Protokola o vključitvi schengenskega pravnega reda v okvir Evropske unije je obseg ozemeljske uporabe določb ali sklepov, ki sestavljajo schengenski pravni red, za katere je Svet določil pravno podlago v Naslovu IV dela 3 Pogodbe ES na podlagi drugega stavka člena 2(1) zgoraj navedenega protokola, in obseg ozemeljske uporabe ukrepov, ki dopolnjujejo ali spreminjajo takšne določbe in sklepe, takšen, kot je določen v členu 138 Konvencije o izvajanju Schengenskega sporazuma iz leta 1990 in takšen, kot je določen v ustreznih določbah instrumentov o pristopu k tej konvenciji.
Člen 7
Ta sklep ne vpliva na pristojnost držav članic v zvezi s priznavanjem držav in teritorialnih enot ter potnih listov, potnih listin in osebnih dokumentov, ki so jih izdali njihovi organi.
Člen 8
Pravni akti, sprejeti na podlagi predloga ali pobude za nadaljnji razvoj schengenskega pravnega reda, morajo v uvodnih določilih vsebovati sklicevanje na Schengenski protokol.
Člen 9
Ta sklep začne učinkovati takoj. Objavi se v Uradnem listu Evropskih skupnosti.
V Bruslju, 20. maja 1999

Labels: 11
15